AKMni rivojlantirish jamg‘armasi mablag‘larini shakllantirish manbasiga o‘zgartirish kiritildi

Vazirlar Mahkamasining “Axborot-kutubxona muassasalarini rivojlantirish jamg‘armasi mablag‘larini shakllantirish va ulardan foydalanish tartibi to‘g‘risidagi nizomga o‘zgartirish kiritish haqida”gi qarori qabul qilindi.
Hujjatga ko‘ra, hukumatning 2012 yil 4 apreldagi 98-son qarori bilan tasdiqlangan Axborot-kutubxona muassasalarini rivojlantirish jamg‘armasi mablag‘larini shakllantirish va ulardan foydalanish tartibi to‘g‘risidagi nizomning 3-bandi ikkinchi xatboshidagi “5” raqami “2” raqami bilan almashtirildi.
Ya'ni, Axborot-kommunikatsiya texnologiyalarini rivojlantirish jamg‘armasiga tushuvchi mablag‘lar summasidan Axborot-kutubxona muassasalarini rivojlantirish jamg‘armasiga ajratma miqdori 5 foizdan 2 foizgacha tushirildi.
Shuningdek, quyidagilar jamg‘arma mablag‘larini shakllantirish manbalari hisoblanadi:
xalqaro moliyaviy institutlar va boshqa xorijiy donorlarning Milliy kutubxona tomonidan jalb etiladigan imtiyozli kreditlari va grantlari, xayr-ehson qiluvchilarning mablag‘lari;
Jamg‘armaning vaqtincha bo‘sh mablag‘larini joylashtirishdan olinadigan daromadlar;
qonun hujjatlarida taqiqlanmagan boshqa tushumlar.
Qarorning bajarilishini nazorat qilish Vazirlar Mahkamasining Yoshlar siyosati, madaniyat, ma'naviyat, ommaviy axborot vositalari, ijodiy va jamoat tashkilotlari masalalari kotibiyatiga yuklandi.